díśo vai díśyā díśa evaìtadúpadadhāti tadyā́bhiradó vāyúrdigbhiránantarhitābhirupaittā́ etāstā́ evaìtadúpadadhāti tā́ u evā̀mū́ḥ purástāddarbhastambáṃ ca logeṣṭakāścópadadhātyasau vā́ ādityá etā́ amuṃ tádādityáṃ dikṣvádhyū́hati dikṣú cinoti tā yattátraiva syúrbahirdhā tátsyurbahirdhò vā́ etadyóneragnikarma yátpurā́ puṣkaraparṇāttā yádihā̀hŕ̥tyopadádhāti tádenā yónau puṣkaraparṇe prátiṣṭhāpayati tátho haitā ábahirdhā bhavanti tā ánantarhitāḥ svayamātr̥ṇā́yā úpadadhātyantárikṣaṃ vaí madhyamā́ svayamātr̥ṇā́nantarhitāstádantárikṣāddíśo dadhātyúttarā úttarāstádantárikṣāddíśo dadhāti retaḥsícorvélayeme vaí retaḥsícāvanáyostaddíśo dadhāti tásmādanáyordíśaḥ sarváta úpadadhāti sarvátastaddíśo dadhāti tásmātsarváto díśaḥ samī́cīḥ sarvátastátsamī́cīrdíśo dadhāti tásmātsarvátaḥ samī́cyo díśaḥ